Αρ. Φακ.: Υ.Ε.Π.Κ.Α. 11.06.001.001

**ΕΙΣΗΓΗΤΙΚΗ ΕΚΘΕΣΗ**

**Θέμα: Νομοσχέδιο με τίτλο «Ο περί των Προσωρινών Αναστολών Επιχειρήσεων της Τουριστικής Βιομηχανίας Νόμος του 2021»**

Το Υπουργείο Εργασίας, Πρόνοιας και Κοινωνικών Ασφαλίσεων έχει επεξεργαστεί το προτεινόμενο Νομοσχέδιο με τίτλο «Ο περί των Προσωρινών Αναστολών Επιχειρήσεων της Τουριστικής Βιομηχανίας Νόμος του 2021», με σκοπό την εφαρμογή έκτακτων μέτρων και πολιτικών αναφορικά με τη διαχείριση της κατάστασης που επηρεάζει την Τουριστική Βιομηχανία κατά τη χειμερινή περίοδο 2021-2022 ως αποτέλεσμα των επιπτώσεων της πανδημίας του ιού COVID-19.

2. Σκοπός του προτεινόμενου Νομοσχεδίου είναι η παροχή προσωρινών και συγκεκριμένων εξουσιών στην Υπουργό Εργασίας, Πρόνοιας και Κοινωνικών Ασφαλίσεων ούτως ώστε να δύναται να τροποποιεί το Σχέδιο Προσωρινών Αναστολών που έχει θεσπιστεί με βάση το Μνημόνιο Συμφωνίας των Κοινωνικών Εταίρων για τις προσωρινές αναστολές των εργασιών, κατά τη χειμερινή περίοδο.

3. Σύμφωνα με το άρθρο 4 του υπό αναφορά Νόμου, οι διατάξεις του εφαρμόζονται ανεξάρτητα από οποιεσδήποτε αντίθετες διατάξεις των περί Κοινωνικών Ασφαλίσεων Νόμων του 2010 έως 2021 και ή οιωνδήποτε άλλων νομοθεσιών, για τη χρονική περίοδο από τις 31 Οκτωβρίου 2021 μέχρι τις 31 Μαρτίου 2022, για τους λόγους που επεξηγούνται πιο κάτω.

4. Επισημαίνεται ότι σύμφωνα με το Μνημόνιο Συμφωνίας μεταξύ των Κοινωνικών Εταίρων, το οποίο διέπει το καθεστώς αναστολής εργασιών των Επιχειρήσεων κατά την περίοδο Νοεμβρίου – Μαρτίου, όλοι οι επηρεαζόμενοι από την αναστολή εργασιών εργοδοτούμενοι εγγράφονται άνεργοι (στο Μητρώο της Δημόσιας Υπηρεσίας Απασχόλησης) για να έχουν δικαίωμα ανεργιακού επιδόματος. Το ύψος του ανεργιακού επιδόματος που δικαιούται κάθε εργοδοτούμενος υπολογίζεται, στη βάση της περί Κοινωνικών Ασφαλίσεων Νομοθεσίας, σύμφωνα με την οποία, το ύψος του επιδόματος ανεργίας καθορίζεται με βάση τον εβδομαδιαίο μέσο όρο των πραγματικών και εξομοιούμενων ασφαλιστέων αποδοχών του ασφαλισμένου μέσα στο σχετικό έτος εισφορών (το έτος εισφορών για το 2021 αποτελεί το έτος 2020).

5. Επειδή κατά το έτος 2020, ήτοι το έτος αναφοράς για σκοπούς παροχής ανεργιακού επιδόματος σύμφωνα με τις διατάξεις της περί Κοινωνικών Ασφαλίσεων Νομοθεσίας, η λειτουργία ξενοδοχείων / τουριστικών καταλυμάτων και επιχειρήσεων που συνδέονται με τον τουρισμό περιορίστηκε βάσει Διαταγμάτων με σκοπό τον περιορισμό της εξάπλωσης της ασθένειας του Κορωνοϊού Covid-19, το μισθολόγιο των επιχειρήσεων επιδοτούνταν μέσω των Ειδικών Σχεδίων που υλοποιούσε το Υπουργείο Εργασίας, Πρόνοιας και Κοινωνικών Ασφαλίσεων προς αντιμετώπιση των επιπτώσεων της πανδημίας COVID-19, μέσω των οποίων παραχωρούνταν Ειδικά Επιδόματα Ανεργίας που υπολογίζονταν στη βάση του ανεργιακού επιδόματος, σύμφωνα με τις πρόνοιες της περί Κοινωνικών Ασφαλίσεων Νομοθεσίας, και ήταν ίσα με το 60% της εβδομαδιαίας αξίας της ασφαλιστικής μονάδας του δικαιούχου μέσα στο σχετικό έτος εισφορών.

6. Στη βάση των ανωτέρω, προκύπτει ότι το ανεργιακό επίδομα που δύναται να παραχωρηθεί στους εργαζόμενους επιχειρήσεων που θα τελούν υπό καθεστώς αναστολής κατά την περίοδο Νοεμβρίου 2021 – Μαρτίου 2022 θα υπολογιστεί με βάση στις εισφορές του 2020 και ενδεχομένως να είναι μειωμένο ή και μη επαρκές για την αξιοπρεπή διαβίωση των επηρεαζομένων, δεδομένου ότι θα υπολογιστεί στη βάση των εισφορών Κοινωνικής Ασφάλισης του 2020 οι οποίες ήταν στις πλείστες περιπτώσεις μειωμένες.

7. Με γνώμονα τη στήριξη των εργαζομένων που έχουν βρεθεί εκτός εργασίας ή πλήρους εργασίας, διενεργήθηκε στις 8 Νοεμβρίου 2021 Κοινωνικός Διάλογος και συμφωνήθηκε όπως κατ’ εξαίρεση και αποκλειστικά για την περίοδο Νοεμβρίου 2021 – Μαρτίου 2022 καταβληθεί σε εργοδοτούμενους επιχειρήσεων που θα τελούν υπό καθεστώς αναστολής ανεργιακό επίδομα ως ακολούθως:

(α) Υπολογισμός του ανεργιακού επιδόματος με βάση τις ασφαλιστέες αποδοχές του 2020, ως προνοείται στη σχετική Νομοθεσία. Αν δεν πληρούνται οι ασφαλιστικές προϋποθέσεις για το 2020, τότε το επίδομα να υπολογίζεται με βάση τις ασφαλιστέες αποδοχές του 2019.

(β) Σε περιπτώσεις που πληρούνται οι ασφαλιστικές προϋποθέσεις τόσο για το έτος 2020, όσο και για το έτος 2019, θα παραχωρείται ανεργιακό επίδομα στη βάση των υψηλότερων αποδοχών.

8. Περαιτέρω, συμφωνήθηκε με τους Κοινωνικούς Εταίρους όπως κατ’ εξαίρεση και αποκλειστικά για την περίοδο Νοεμβρίου 2021 – Μαρτίου 2022 περιληφθούν στις επιχειρήσεις που δύνανται να τεθούν σε αναστολή οι τουριστικοί / ταξιδιωτικοί πράκτορες, οι επιχειρήσεις επίγειας εξυπηρέτησης (hanldling) των αεροδρομίων και οι παράκτιες ατμοπλοϊκές επιχειρήσεις. Ο εργοδότης κάθε επιχείρησης από τις πιο πάνω αναφερόμενες κατηγορίες που θα έχουν άπαξ τη δυνατότητα να τεθούν σε καθεστώς αναστολής θα έχει, κατά την περίοδο της αναστολής, την υποχρέωση καταβολής ποσοστού επί του βασικού μισθού σε ποσοστό 10% για κάθε εργοδοτούμενο, κατ’ αναλογία με τους υφιστάμενους δικαιούχους του Σχεδίου Προσωρινών Αναστολών.

9. Για τους πιο πάνω λόγους, έχει ετοιμαστεί το προτεινόμενο νομοσχέδιο με τίτλο «ο περί των Προσωρινών Αναστολών Επιχειρήσεων της Τουριστικής Βιομηχανίας Νόμος του 2021», αντίγραφο του οποίου επισυνάπτεται ως **Παράρτημα 01**. Το προτεινόμενο νομοσχέδιο έχει τύχει του απαραίτητου νομοτεχνικού ελέγχου από τη Νομική Υπηρεσία και η σχετική αιτιολογική έκθεση του Γενικού Εισαγγελέα επισυνάπτεται ως **Παράρτημα 02**.

10. Σύμφωνα με την Απόφαση του Υπουργικού Συμβουλίου υπ’ αριθμό 81.268 και ημερομηνία 5 Σεπτεμβρίου 2016 αναφορικά με το πλαίσιο Ανάλυσης Αντίκτυπου για νέες νομοθετικές προτάσεις, Νομοσχέδια για εκτάκτου ανάγκης ρύθμιση (π.χ. για αντιμετώπιση / περιορισμό της εξάπλωσης σοβαρής ασθένειας) εξαιρούνται από την υποχρέωση διεξαγωγής Ανάλυσης Αντίκτυπου.

11. Το προτεινόμενο νομοσχέδιο εγκρίθηκε από το Υπουργικό Συμβούλιο, κατά τη συνεδρία του, ημερομηνίας 24 Νοεμβρίου 2021, μετά από Πρόταση της Υπουργού Εργασίας, Πρόνοιας και Κοινωνικών Ασφαλίσεων. Το Υπουργικό Συμβούλιο, παράλληλα, εξουσιοδότησε την Υπουργό Εργασίας, Πρόνοιας και Κοινωνικών Ασφαλίσεων να το καταθέσει στη Βουλή των Αντιπροσώπων, με τη μορφή του κατεπείγοντος, για ψήφιση. Ως **Παράρτημα 03** επισυνάπτεται αντίγραφο προσχεδίου Απόφασης του Υπουργικού Συμβουλίου για το θέμα.

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

24 Νοεμβρίου 2021

ΦΚ/